Fra lørdag kommer nyhedsudsendelserne til at se anderledes ud på TV2 Nord. De bliver nemlig sendt fra et nyt og moderne studie.

Har du altid undret dig over, hvordan der ser ud på TV2 Nords redaktion, når nyhedsudsendelserne bliver sendt? Nu behøver du ikke at undre dig mere. Fra lørdag den 23. marts bliver nyhedsudsendelserne sendt fra et nyt studie med kig til det redaktionelle landskab i baggrunden. Studiets udseende kommer til at minde meget om det, som de fleste kender fra TV2 og TV2 News' nyhedsudsendelser. Samtidig er teknikken bag også opgraderet. De seneste dage har stået på prøver i det nye studie for alle værter, redaktører og producere, så alle er klar på TV2 Nord til opstarten i morgen.